Na temelju članka 24. Statuta Osnovne škole „Vladimir Nazor“ Slavonski Brod, Školski odbor Osnovne škole „Vladimir Nazor “ Slavonski Brod, uvažavajući odredbe članka 52. Zakona o proračunu („Narodne novine“ br. 87/08, 136/12 i 15/15) na prijedlog ravnatelja Škole, Školski odbor Osnovne škole „Vladimir Nazor “ Slavonski Brod

na sjednici održanoj 9.prosinca 2020.g. donosi

**PRAVILNIK O STJECANJU I KORIŠTENJU VLASTITIH PRIHODA**

**I. OPĆE ODREDBE**

Članak 1.

Ovim Pravilnikom o vlastitim prihodima (u daljnjem tekstu: Pravilnik) propisuju se materijalna i procesna pitanja u pogledu ostvarivanja i raspolaganja vlastitim prihodima.

Odredbe ovog Pravilnika ne odnose se na sredstva državnog proračuna, županije, namjenske prihode od sufinanciranja, tekuće donacije ostalih subjekata izvan proračuna te tekuće pomoći u okviru projekata.

Riječi i pojmovni sklopivi koji imaju rodno značenje korišteni u ovom dokumentu odnose se jednako na oba roda (muški i ženski) i na oba broja (jedninu i množinu), bez obzira na to jesu li korišteni u muškom ili ženskom rodu odnosno u jednini ili množini.

Članak 2.

Sukladno članku 52. Zakona o proračunu („Narodne novine“ br. 87/08, 136/12 i 15/15) vlastitim prihodima smatraju se prihodi koje Škola ostvari od obavljanja poslova na tržištu i tržnim uvjetima.

Škola može ostvarivati vlastite prihode od:

* Najma učioničkog i drugog prostora
* Odvoza starog papira
1. **Najam učioničkog i drugog prostora**

Članak 3.

Učionički i drugi prostor škole i to: sportska dvorana, učionice opće namjene, specijalizirane učionice i više namjenski prostor mogu se iznajmiti zainteresiranim građanima, udrugama, ustanovama, trgovačkim društvima i drugim pravnim osobama (u daljnjem tekstu: najmoprimci) za održavanje sastanaka, predavanja, radionica, rekreacije i sl., ako Škola ima organizacijskih i prostornih uvjeta te ako djelatnost koju bi obavljali u školskom prostoru nije u suprotnosti s obrazovnom i odgojnom funkcijom Škole.

Školski odbor donosi odluku o cijeni najma prostora Škole u skladu s Pravilnikom o uvjetima i kriterijima za korištenje prostora i opreme u školskim objektima (KLASA: 602-02/16-01/44, UR.BR: 2178/01-07-16-2) koji je donesen dana 19. veljače 2016. godine od strane Osnivača Grada Slavonskog Broda.

Članak 4.

Zainteresirani najmoprimci u zahtjevu za najam prostora dužni su naznačiti vrijeme, svrhu, broj sudionika i ostale podatke koji pobliže opisuju namjeravanu aktivnost za koju se iznajmljuje prostor.

U slučaju da se radi o zainteresiranim građanima, odnosno grupi građana, zahtjev podnosi zajednički predstavnik kojeg svojim potpisom na zahtjevu podrže zainteresirani građani.

Zainteresirani najmoprimac na Školu upućuje Zahtjev za korištenje prostora Škole, ravnatelj procjenjuje raspoloživost organizacijskih i prostornih uvjeta za najam te se s istim sklapa ugovor o najmu u skladu s Pravilnikom o uvjetima i kriterijima za korištenje prostora i opreme u školskim objektima (KLASA: 602-02/16-01/44, UR.BR: 2178/01-07-16-2) koji je donesen od strane Osnivača Grada Slavonskog Broda ili ga se obavještava o nemogućnosti sklapanja ugovora.

1. **Odvoza starog papira**

Članak 5.

Škola provodi ekološku akciju prikupljanja starog papira. Sukladno čl. 40 Zakona o održivom gospodarenju otpadom NN 94/2013, a prije početka akcije, škola traži suglasnost za akciju prikupljanja starog papira od Upravnog odjela za graditeljstvo, prostorno uređenje i zaštitu okoliša Grada Slavonskog Broda.

Članak 6.

Škola će za potrebe provođenja akcije sklopiti ugovor s jednim od ovlaštenih sakupljača koji će za primljeni papir isplatiti naknadu.

Članak 7.

Evidencija o sklopljenim ugovorima za vlastite prihode vodi se u tajništvu Škole, a nadzor i naplatu vlastitih prihoda vodi računovodstvo Škole prema posebnoj proceduri praćenja i naplate prihoda i primitaka Škole.

**II. KORIŠTENJE I RASPODJELA VLASTITIH PRIHODA**

Članak 8.

Ostvareni prihodi, ukoliko Osnivač Škole svojom odlukom drugačije ne odluči, koriste se za podmirenje:

* materijalno - financijskih rashoda Škole nastalih realizacijom programa i aktivnosti temeljem kojih su vlastiti prihodi ostvareni
* troškovi za podizanje razine učeničkog standarda
* troškova seminara i stručnih usavršavanja radnika i
* ostalih rashoda Škole.

Članak 9.

Ovaj Pravilnik stupa na snagu osmog dana od dana njegova objavljivanja na oglasnoj ploči Škole.

KLASA: 003-06/20-01/01

URBROJ: 2178-12-01-20-7

Slavonski Brod, 9.prosinca 2020.g.

 Predsjednik Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Vinko Tolić